Ministerstvo životného prostredia SR
	                                                                                     Ing. Viera Husková
  	                                                                                     riaditeľka odboru posudzovania
		vplyvov na životné prostredie
	                                     	Námestie Ľ. Štúra č.1
		812 35 Bratislava

Vec: Malá vodná elektráreň na rieke Hron - Budča - stanovisko k zámeru

	Na základe Vašej požiadavky č.j. 3660/03-1.12 Vám zasielame stanovisko k predmetnému zámeru:

Stanovisko

																																																																																																  							 										Navrhovaná činnosť patrí podľa zoznamu činnosti prílohy č.1 zákona NR SR č. 391/2000 Z.z., ktorým sa mení a dopĺňa zákon NR SR č. 127/1994 Z.z. o posudzovaní vplyvov na životné prostredie do kategórie č. 2 – Energetický priemysel, do položky č. 2 – Priemyselné zariadenia na výrobu elektriny z vodnej energie.
																																																																																																																Navrhovateľom činnosti je HYDRO-ENERGY, a.s. Bratislava. Dokumentáciu pre účely procesu EIA vypracovala firma LAHKY DESIGN CONSULTING, Zvolen.
			         Účelom zámeru je výroba elektrickej energie využitím hydroenergetického potenciálu rieky Hron. 		Ďalšou z navrhovaných malých vodných elektrární na rieke Hron je MVE Budča v rkm 150,00. Stavba sa nachádza v katastrálnych územiach obcí Budča (pravý breh Hrona) a Ostrá Lúka (ľavý breh). Malá vodná elektráreň je haťového typu. Vlastné haťové teleso sa skladá z pevného haťového stupňa (Jamborov prah) a pohyblivej klapkovej hradiacej konštrukcie. Hať je trojpólová, so šírkou každej sekcie 15 m, hradiaca výška klapiek je 2,7 m. Pod telesom hate je navrhovaný klasický vývar a úprava koryta v dĺžke 800 m so zásahmi do brehových porastov, ktoré tvoria (ako materiál uvádza) výrazný nadregionálny biokoridor. Dĺžka vzdutia je 2,2 - 2,4 km, výška vzdutia pred haťovým telesom je 4,0 m. Až po rkm 151,2 budú navýšené brehy koryta Hrona. Budova MVE je situovaná v pravobrežnej zóne Hrona. Budú v nej osadené 3 kusy priamoprúdových kaplánových turbín. V ľavej časti koryta je situovaný biokoridor lichobežníkového tvaru so šírkou sekcií 3,0 -  3,3 m, dĺžkou 3,0 - 5,0 m a výškovými rozdielmi 0,2 - 0,3 m. Prepážky sekcií budú mať tvar širokého V. Celková dĺžka biokoridoru je 75 m, jeho pozdĺžny sklon sa neuvádza. Ročná výroba elektrickej energie je 7 360 MWh pri návrhovom prietoku 48,0 m3.s-1. 

Pripomienky k zámeru
•	Celý materiál je až na malé rozdiely totožný s už predloženými zámermi MVE Žarnovica a MVE Hronská Dúbrava. Malé vodné elektrárne na rieke Hron vytvoria vlastne kaskádu MVE a preto je potrebné ich takto aj posúdiť.
•	Hron je splavná rieka pre vodácke športy. Vybudovaním zámeru dôjde k prerušeniu významnej vodno - turistickej trasy a navrhovaný typ biokoridoru neumožní prevedenie športových plavidiel. Tieto bude potrebné prenášať, čo v  tak úzkom priestore MVE bude veľkým problémom.
•	Považujeme za potrebné venovať viac pozornosti technickému riešeniu biokoridoru, hlavne jeho pozdĺžnemu sklonu, hĺbke vody v priehradkách, rýchlosti prúdenia (nemala by presiahnuť 0,7 m3.s-1) a šírke jeho dna. Všetky tieto parametre je potrebné podložiť hydrotechnickými výpočtami.
•	V bode 8 zámeru – posúdenie súladu s ÚPN sa uvádza, že predložený zámer je v súlade s Hydroekologickým plánom povodia Hrona. Upozorňujeme, že HEP nie je územnoplánovacia dokumentácia. V územnom pláne VÚC Banskobystrického kraja sa s MVE v Budči neuvažuje.
•	Obce Budča a Ostrá Lúka majú spracované územné plány obcí, ale s MVE sa v nich neuvažuje
•	Vo Zvolene ( t.j. cca 13 km od navrhovaného profilu MVE Hronská Dúbrava) sa nachádza pre ryby nepriechodný stupeň so sporadicky fungujúcim rybochodom, ktorý selektívne zamedzuje normálnu protiprúdovú migráciu rýb v Hrone. 
•	Realizáciou   predmetnej    MVE    by  sa  súvislejší, dlhší   úsek   Hrona  od hati  vo  Veľkých Kozmálovciach po Zvolen rozštiepil na dva kratšie, navzájom izolované segmenty. To by znamenalo začiatok systematického znehodnocovania rieky Hron sústavou MVE (ďalšie v smere toku sú reálne plánované práve prostredníctvom fy "Lahky desing consulting"!) podobne ako na rieke Váh, ktorú v tomto smere možno považovať za odstrašujúci príklad jednostranných technokratických postupov.
•	Nemožno preto predmetnú MVE Budča posudzovať samostatne a izolovane, vytrhnutú z kontextu celej ekológie riečneho ekosystému Hrona.
•	Rozhodujúce negatívne pôsobiace vplyvy sústavy MVE: 
•	zmena prúdivého prostredia na pomaly tečúce až stojaté,
•	 zastavenie transportu živín, 
•	zabahňovanie nadhatia, 
•	selektivita až zamedzenie migrácií vodných živočíchov,
•	znehodnocovanie genofondu ichtyofauny blízkou príbuzenskou plemenitbou (inbtreeding)
•	Parametre navrhovaného biokoridoru vonkoncom nevyhovujú etologickým potrebám prítomnej ichtyofauny a bentofauny.

			  Výroba elektrickej energie využitím hydroenergetického potenciálu toku je ekologicky prijateľnejšia ako ostatné spôsoby, avšak z hľadiska súčasných i perspektívnych celospoločenských záujmov i z hľadiska vytvárania precedensov v trendoch rozvoja spoločnosti je vhodnejšie uplatniť odlišné postupy, založené na racionálnom využívaní elektrickej energie. Výstavba malých vodných diel by mala byť len krajným, núdzovým variantom, ku ktorému by sa malo pristúpiť až po využití všetkých racionalizačných opatrení vo využívaní vodnej energie. 
		       Prikláňame sa preto k nulovému variantu, kde by sa nerealizovalo prehradenie Hrona. Koryto rieky by zostalo prakticky stabilné a nedošlo by k znehodnoteniu ekosystému rieky v tomto úseku.

																													                                                                                                                                                                                                    RNDr. Jozef Dupej, CSc.
		          námestník generálneho riaditeľa